Surxondaryoda haydovchi 218 kg go'shtni tegishli hujjatsiz olib ketayotgani aniqlandi

Surxondaryo viloyatidagi “Darband” yo'l-patrul xizmati maskanida 20 yoshli haydovchi 218 kilogramm go'shtni tegishli hujjatsiz olib ketayotgani aniqlandi. Bu haqda viloyat Ichki ishlar boshqarmasi axborot xizmati xabar berdi.
Qayd etilishicha, viloyat IIB Karantin tadbirlarni ta'minlash bo'linmasi hamda Veterinariya va chorvachilikni rivojlantirish bo'limi xodimlari tomonidan reyd tadbirlari o'tkazilgan.
xususan, “Darband” YPx maskanida olib borilgan nazorat reyd tadbirlari davomida Angor–Toshkent yo'nalishida harakatlanib kelayotgan 2002 yilda tug'ilgan A.O. boshqaruvida bo'lgan “Cobalt” to'xtatib tekshirilgan.
Mashinada veterinariya-sanitariya qoidalariga amal qilinmagan holda hech qanday hujjatsiz jami 218 kilogramm go'sht mahsulotlarining olib ketilayotgani aniqlanib, o'rnatilgan tartibda hujjatlar rasmiylashtirilgan.
Eslatib o'tamiz, 29 mart kuni Qashqadaryo viloyati “Umakay” YPx maskanida kelib chiqishi noma'lum 250 kilogramm go'sht olib ketayotgan haydovchi ushlangani haqida xabar berilgandi.